እናላችሁ … በዶ/ር መረራ የአምቦ ህዝብ አቀባበል ሥነ ሥርዓት ላይ የከተማዋ ፖሊሶች ለእኚህ የህዝቡ “ጀግና”፣ የመንግስት ባለስልጣን ዓይነት ጥበቃና እንክብካቤ ማድረጋቸውን ሰምቻለሁ፡፡ (ተጋንኖ ካልሆነ በቀር!) ግን አንድ ነገር በእርግጠኝነት አውቃለሁ፡፡ ዶክተሩ በስተመጨረሻ ለከተማዋ ፖሊሶች ከፍተኛ ምስጋና ማቅረባቸውን!! አዎ ላደረጉት መስተንግዶና ቀልጣፋ የማስተናበር ሥራ በይፋ አመስግነዋቸዋል፡፡ የተቃዋሚ ፓርቲ መሪ፣ ፖሊስን ሲያመሰግን ሰምታችሁ ታውቃላችሁ? (በተለይ በጦቢያ!) እኔ በበኩሌ አላውቅም። ፖሊስም የተቃዋሚ መሪን ሲያስተናግድና ደጋፊዎቹን ሲያስተናብር ገጥሞኝ አላውቅም፡፡ ስለዚህ ተዓምር ቢሆንብኝ አትፍረዱብኝ፡፡ የዚያኑ ዕለት የታየው ሌላው አስገራሚ ነገር፣ ባጃጆችና መኪኖች ላይ የፕሬዚዳንቱ አቶ ለማ መገርሳ፣ የምክትላቸው ዶ/ር አብይና የዶ/ር መረራ ጉዲና ምስሎች (ፖስተሮች) ተርታውን መለጠፋቸው ነው፡፡ (“እንወዳችኋለን፤ አንድ ሁኑልን” ለማለት ይሆን!?) ትርጉሙ ምንም ይሁን ምን ደስ ይላል። እንኳን ለዚህ አበቃን!! ከ40 ዓመት በኋላ የመጠፋፋትና የመጠላለፍ የጥላቻ ፖለቲካ ሊቀየር ይሆን? ግዴለም ተስፋ እናድርግ፡፡
